b'\n_START_ARTICLE_\nTony Mowbray\n_START_SECTION_\nUra pelaajana\n_START_PARAGRAPH_\nMowbray aloitti ammattilaisuransa Middlesbrough FC:ss\xc3\xa4 1982. H\xc3\xa4n nousi nopeasti Boron avauskokoonpanoon ja kapteeniksi 22-vuotiaana. Mogga oli Boro-fanien suosikkipelaajia ja h\xc3\xa4nest\xc3\xa4 tuli yksi seuran ikoneista Boron taistellessa tiens\xc3\xa4 p\xc3\xa4\xc3\xa4sarjatasolle kolmosdivisioonasta saakka. Mowbray edusti Boroa yhdeks\xc3\xa4n kautta, kunnes h\xc3\xa4n vuonna 1991 siirtyi skottiseura Celticiin._NEWLINE_Mowbraylle Celticin vuodet eiv\xc3\xa4t olleet helppoja, sill\xc3\xa4 h\xc3\xa4nen puolisonsa Bernadette menehtyi rintasy\xc3\xb6p\xc3\xa4\xc3\xa4n. Henkil\xc3\xb6kohtaisista vaikeuksista huolimatta Mowbray oli my\xc3\xb6s Celticiss\xc3\xa4 joukkuehengen luoja, vaikka Liam Bradyn ja Lou Macarin luotsaama seura olikin vaikeuksissa. Mowbrayn ainoaksi suureksi voitoksi Celticiss\xc3\xa4 j\xc3\xa4i Tommy Burnsin debyyttikauden Skotlannin Cupin voitto 1994/95._NEWLINE_Mowbray palasi Englantiin 1995 ja liittyi Ipswich Townin joukkueeseen. H\xc3\xa4n edusti seuraa uransa viimeiset viisi kautta ja p\xc3\xa4\xc3\xa4tti uransa komeasti maaliin Englannin Valioliigan nousukarsinnoissa Barnsleya vastaan.\n_START_SECTION_\nUra valmentajana\n_START_PARAGRAPH_\nMowbray aloitti valmennusuransa Ipswich Townin apulaisvalmentajana peliuransa p\xc3\xa4\xc3\xa4tytty\xc3\xa4. George Burleyn saatua potkut lokakuussa 2002 Mowbray toimi nelj\xc3\xa4n ottelun ajan Ipswichin v\xc3\xa4liaikaisena p\xc3\xa4\xc3\xa4valmentajana._NEWLINE_Toukokuussa 2004 h\xc3\xa4n otti vastaan ensimm\xc3\xa4isen p\xc3\xa4\xc3\xa4valmentajanpestins\xc3\xa4 siirtyen skottiseura Hibernianin per\xc3\xa4simeen. Hibsiss\xc3\xa4 Mowbray ker\xc3\xa4si itselleen mainetta luotsaamalla seuran Skotlannin Valioliigassa debyyttikaudellaan kolmanneksi ja kauden 2005/06 p\xc3\xa4\xc3\xa4tteeksi nelj\xc3\xa4nneksi. Suoritus oli historiallinen Hibsille, sill\xc3\xa4 siihen oli edellisen kerran ylletty Eddie Turnbullin valmennusaikana 1970-luvulla._NEWLINE_Mowbray johdatti Hibsin my\xc3\xb6s eurokentille, mutta menestys j\xc3\xa4i siell\xc3\xa4 vaatimattomaksi. Kes\xc3\xa4ll\xc3\xa4 2006 Ipswich Town yritti houkutella Mowbraya seurana, mutta h\xc3\xa4n kielt\xc3\xa4ytyi.  Syyskuussa 2006 h\xc3\xa4n allekirjoitti vuoden jatkosopimuksen Hibsin kanssa.  H\xc3\xa4n ei kuitenkaan pysynyt seurassa sopimuksensa loppuun asti, vaan siirtyi jo lokakuussa 2006 West Bromwich Albionin per\xc3\xa4simeen. _NEWLINE_Mowbrayn johdolla West Bromwich nousi taistelemaan paluusta Englannin Valioliigaan heti kaudella 2006/07. Seura oli mestaruussarjassa nelj\xc3\xa4s, mutta k\xc3\xa4rsi nousukarsinnoissa ratkaisevan tappion Derby Countylle 1\xe2\x80\x930. Tappiollisten nousukarsintojen j\xc3\xa4lkeen Mowbray hankki seuraan runsaasti uusia vahvistuksia ja se tuotti tulosta. Kaudella 2007/08 Mowbrayn suojatit ker\xc3\xa4siv\xc3\xa4t kiitosta paitsi suorituksista, my\xc3\xb6s viihdytt\xc3\xa4v\xc3\xa4st\xc3\xa4 pelityylist\xc3\xa4\xc3\xa4n.  Syyskuussa 2007 ja huhtikuussa 2008 h\xc3\xa4net valittiin Kuukauden Mestaruussarja-valmentajaksi ja kauden p\xc3\xa4\xc3\xa4tteeksi West Brom juhli Mestaruussarjan voittoa ja suoraa nousua Valioliigaan. Menestyst\xc3\xa4 tuli my\xc3\xb6s FA Cupissa, jossa seura eteni aina v\xc3\xa4lieriin asti h\xc3\xa4viten lopulta cupin voittaneelle Portsmouthille 1\xe2\x80\x930. Kauden p\xc3\xa4\xc3\xa4tteeksi Mowbray valittiin Mestaruussarjan Vuoden valmentajaksi. _NEWLINE_Valioliigassa meno kaudella 2008/09 tuotti Mowbraylle ja West Bromille yll\xc3\xa4tt\xc3\xa4vi\xc3\xa4 vaikeuksia. Kahteen muuhun nousijajoukkueeseen, Hull Cityyn ja Stoke Cityyn verrattuna menestys j\xc3\xa4i vaisuksi ja Albion putosi takaisin Mestaruussarjaan sarjajumbona. Seurajohdon luottamus Mowbrayn kuitenkin s\xc3\xa4ilyi ja h\xc3\xa4n sai kauden j\xc3\xa4lkeen jatkaa teht\xc3\xa4viss\xc3\xa4\xc3\xa4n. Skotlannin suurseura Celtic FC kuitenkin halusi miehen per\xc3\xa4simeens\xc3\xa4 ja lopulta pitkien spekulaatioiden j\xc3\xa4lkeen Mowbray siirtyi Celticiin kes\xc3\xa4kuun puoliv\xc3\xa4liss\xc3\xa4 2009.  Mowbraysta tuli vasta kautta aikain toinen englantilaisvalmentaja Celticiss\xc3\xa4. Edellisen kerran englantilainen luotsasi Celtici\xc3\xa4 kaudella 1999\xe2\x80\x932000, mutta John Barnesin ajasta ei j\xc3\xa4\xc3\xa4nyt paljoa kerrottavaa j\xc3\xa4lkipolville._NEWLINE_Mowbrayn pesti Celticiss\xc3\xa4 ei ollut ruusuilla tanssimista. Kauden vanhetessa seura j\xc3\xa4i yh\xc3\xa4 kauemmas Rangersista mestaruuskamppailussa, eik\xc3\xa4 menestys europeleiss\xc3\xa4 ollut my\xc3\xb6sk\xc3\xa4\xc3\xa4n mainittavaa. Lopulta h\xc3\xa4n sai potkut teht\xc3\xa4vist\xc3\xa4\xc3\xa4n maaliskuun lopussa 2010 Celticin k\xc3\xa4rsitty\xc3\xa4 musertavan 4\xe2\x80\x930 tappion St. Mirrenille. _NEWLINE_Lokakuun loppupuolella 2010 Mowbraysta tuli h\xc3\xa4nen pelaajauransa menestyksekk\xc3\xa4\xc3\xa4n seuran Middlesbrough FC:n p\xc3\xa4\xc3\xa4valmentajana. Tavoitteena oli nostaa Englannin mestaruussarjan h\xc3\xa4nnille juuttunut seura kohti sarjan k\xc3\xa4rke\xc3\xa4.  Debyyttikausi tuotti joukkueelle lopulta sijan 12. Nousu j\xc3\xa4i kovista odotuksista huolimatta haaveeksi my\xc3\xb6s kaudella 2011/12, kun Middlesbrough taipui seitsem\xc3\xa4nneksi. Kausi 2012/13 alkoi vahvasti ja lokakuussa Mowbray valittiin Mestaruussarjan kuukauden valmentajaksi, kun Middlesbrough ei h\xc3\xa4vinnyt yht\xc3\xa4\xc3\xa4n sarjaottelua.  Joukkue kuitenkin romahti kev\xc3\xa4\xc3\xa4n aikana ja putosi aina sijalle 16. Lopulta Mowbray sai lokakuussa 2013 potkut, kun Middlesbrough oli voittanut vain kaksi kauden 12 ensimm\xc3\xa4isest\xc3\xa4 ottelusta. _NEWLINE_Maaliskuussa 2015 Mowbraysta tuli Englannin Ykk\xc3\xb6sliigan putoamiskamppailuun vajoneen Coventry Cityn p\xc3\xa4\xc3\xa4valmentaja. Mowbrayn johdolla Coventry nappasi tarvittavat pisteet ja joukkue v\xc3\xa4lttyi putoamasta ensimm\xc3\xa4ist\xc3\xa4 kertaa historiassa nelj\xc3\xa4nneksi korkeimmalle sarjatasolle. Kauden j\xc3\xa4lkeen Mowbray teki kaksivuotisen jatkosopimuksen Coventryn kanssa.  Kausi 2016/17 l\xc3\xa4hti Coventryn osalta liikkeelle surkeasti. Joukkue juuttui j\xc3\xa4lleen Ykk\xc3\xb6sliigan putoamiskamppailuun, kun joukkue ei voittanut ainoatakaan kauden kymmenest\xc3\xa4 ensimm\xc3\xa4isest\xc3\xa4 ottelusta. Mowbray j\xc3\xa4tti teht\xc3\xa4v\xc3\xa4ns\xc3\xa4 syyskuun lopussa 2016 Coventryn majaillessa sarjassa sijalla 24._NEWLINE_Helmikuun puoliv\xc3\xa4liss\xc3\xa4 2017 Mowbray palasi valmennusteht\xc3\xa4viin, kun h\xc3\xa4nest\xc3\xa4 tuli Mestaruussarjan putoamiskamppailuun juuttuneen Blackburn Roversin p\xc3\xa4\xc3\xa4valmentaja. Mowbrayn tulo seuran per\xc3\xa4simeen piristi Blackburnin peli\xc3\xa4 ja joukkue pelasi seitsem\xc3\xa4n per\xc3\xa4tt\xc3\xa4ist\xc3\xa4 ottelua ilman tappiota. Huhtikuussa Rovers h\xc3\xa4visi kohtalokkaasti kolme per\xc3\xa4tt\xc3\xa4ist\xc3\xa4 ottelua, mik\xc3\xa4 sys\xc3\xa4si seuran putoamiskamppailussa vaikeaan ahdinkoon. Viiden viimeisen ottelun tappioton putki ja voitto mm. Nottingham Forestista eiv\xc3\xa4t kuitenkaan en\xc3\xa4\xc3\xa4 pelastaneet Blackburnia putoamimselta Ykk\xc3\xb6sliigaan. Putoamisen ratkaisi kaksi maalia huonompi maaliero Nottinghamiin verrattuna. Blackburn oli pelannut kahdella korkeimmalla sarjatasolla 37 vuotta.'